Ερρίκος Χάουαρντ (διπλωμάτης)

Ο σερ Ερρίκος Χάουαρντ, αγγλ.: sir Henry Howard, GCMG, KCB (11 Αυγούστου 1843 – 4 Μαΐου 1921) ήταν Βρετανός διπλωμάτης, ο πρώτος επίσημος Βρετανός απεσταλμένος στο Βατικανό εδώ και περισσότερα από 300 χρόνια.

 Βιογραφία 
Ο Ερρίκος Χάουαρντ ήταν ο μεγαλύτερος γιος του σερ Ερρίκου Φραγκίσκου Χάουαρντ, επίσης Βρετανού διπλωμάτη και πρέσβη, μέσω του οποίου ήταν απόγονος του λόρδου Γουλιέλμου Χάουαρντ, νεότερου γιου του Θωμά Χάουαρντ 4ου δούκα του Νόρφολκ. Ήταν μέλος της Οικογένειας Χάουαρντ, του κλάδου Κόρμπυ, Καθολικός, και σπούδασε στη Σχολή Ντάουνσαϊντ. Ήταν 7ος εξάδελφος του Ερρίκου 13ου δούκα του Νόρφολκ, από τον κύριο κλάδο των Χάουαρντ. 

Εντάχθηκε στη Διπλωματική Υπηρεσία ως ακόλουθος στην Πρεσβεία στην Ουάσινγκτον το 1865. Προήχθη σε Γ΄ Γραμματέα το 1869  και σε Β΄ Γραμματέα το 1873.  Ενώ βρισκόταν στην Ουάσινγκτον, ήταν Αντιπρόσωπος της Αυτού Μεγαλειότητας για τις βρετανικές διεκδικήσεις βάσει της Συνθήκης της Ουάσινγκτον (1871).  Για την υπηρεσία αυτή, χρίστηκε Ακόλουθος του Τάγματος του Λουτρού (CB) το 1874,  αφού είχε φύγει από την Ουάσινγκτον. Στη συνέχεια υπηρέτησε στη Χάγη, και στις αρχές του 1876, βρέθηκε στο Λονδίνο ως γραμματέας μίας Βασιλικής Επιτροπής για τους Φυγάδες Σκλάβους.  Μετά από αυτό, τοποθετήθηκε πίσω στην Ουάσινγκτον και στη συνέχεια στη Γουατεμάλα το 1883.

Το 1885 ο Χάουαρντ προήχθη ξανά σε Γραμματέα της πρεσβείας στην Αθήνα , και στη συνέχεια κατείχε την ίδια θέση στις πρεσβείες στην Κοπεγχάγη , στο Πεκίνο  και στην Αγία Πετρούπολη . Το 1894 διορίστηκε Γραμματέας της πρεσβείας στο Παρίσι . Το 1896 διορίστηκε υπουργός στην Ολλανδία και επίσης στο Λουξεμβούργο  . Ενώ βρισκόταν στη Χάγη, ο Χάουαρντ χρίστηκε Ιππότης Ταξιάρχης τάγματος των Μιχαήλ & Γεωργίου KCMG τον Ιανουάριο του 1899  και, λίγους μήνες αργότερα, ονομάστηκε Βρετανός συν-εκπρόσωπος (μαζί με τον σερ Τζούλιαν Πόνσεφοτ) στη Σύμβαση της Χάγης του 1899.  Ο σερ Ερρίκος προήχθη σε Ιππότη Ταξιάρχη του Τάγματος του Λουτρού (KCB) στις Τιμητικές Διακρίσεις των Γενεθλίων του Βασιλιά το 1907.  Τον Οκτώβριο του 1908 έφυγε από τη Χάγη, αφού παρουσίασε τις επιστολές ανάκλησής του στη βασίλισσα Βιλελμίνη, η οποία του απένειμε το Τάγμα του Οράγγης-Νάσαου .  Μερικά από τα έπιπλα και τα προσωπικά του αντικείμενα μεταφέρθηκαν με το πλοίο Yarmouth της Μεγάλης Ανατολικής Σιδηροδρομικής Εταιρείας, το οποίο βυθίστηκε καθ' οδόν από το Χουκ οφ Χόλαντ προς το Χάργουιτς στις 27 Οκτωβρίου 1908. 

Τον Δεκέμβριο του 1914, μετά το ξεκίνημα του Α΄ Παγκοσμίου Πολέμου, ο σερ Ερρίκος διορίστηκε «Έκτακτος Απεσταλμένος της Αυτού Μεγαλειότητας και Πληρεξούσιος Υπουργός σε Ειδική Αποστολή προς την Αυτού Αγιότητα τον πάπα»  (Βενέδικτο ΙΕ΄, ο οποίος είχε εκλεγεί τον Σεπτέμβριο του ίδιου έτους). Ο σερ Ερρίκος συνοδευόταν από ένα μέλος του προσωπικού του Υπουργείου Εξωτερικών ως Γραμματέας της αποστολής.  Αυτός ο διορισμός καθιέρωσε πλήρεις διπλωματικές σχέσεις με την Αγία Έδρα για πρώτη φορά από το 1558  (αν και το Ηνωμένο Βασίλειο είχε κατά διαστήματα εκπροσωπηθεί στο Βατικανό κατά τη διάρκεια του 19ου αι. από διπλωμάτες διαπιστευμένους σε ιταλικά κράτη). Οι οδηγίες του σερ Ερρίκου, σε επιστολή του προς αυτόν από τον Υπουργό Εξωτερικών, σερ Εδουάρδο Γκρέυ, δημοσιεύθηκαν σε κοινοβουλευτικό έγγραφο (Cd.7736):

Θα ... παρουσιάσετε τα διαπιστευτήριά σας στην Αυτού Αγιότητα και προσφέροντάς του τα εγκάρδια συγχαρητήρια της Αυτού Μεγαλειότητας του Βασιλιά με την ευκαιρία της εκλογής του, θα του γνωστοποιήσετε ότι η Κυβέρνηση της Αυτού Μεγαλειότητας επιθυμεί να επικοινωνήσει απευθείας μαζί του, με σκοπό να καταδείξει τα κίνητρα που διέπουν τη στάση της, από την πρώτη στιγμή που οι κανονικές σχέσεις μεταξύ των Μεγάλων Δυνάμεων της Ευρώπης άρχισαν να διαταράσσονται, και να αποδείξει ότι η Κυβέρνηση της Αυτού Μεγαλειότητας κατέβαλε κάθε δυνατή προσπάθεια για να διατηρήσει την ειρήνη στην Ευρώπη, την οποία ο σεβαστός προκάτοχός της Αγιότητάς του είχε τόσο πολύ κατά νου. 

Τον Αύγουστο του 1916, ο σερ Ερρίκος αποσύρθηκε από τη Διπλωματική Υπηρεσία, και του απονεμήθηκε ο Μεγαλόσταυρος του τάγματος των αγίων Μιχαήλ & Γεωργίου (GCMG) «σε αναγνώριση των μακροχρόνιων και εξεχουσών υπηρεσιών του, και με την ευκαιρία της αποχώρησής του».  Απεβίωσε στη Ρώμη στις 4 Μαΐου 1921. 

 Οικογένεια 
Στις 2 Οκτωβρίου 1867, ο Χένρι Χάουαρντ παντρεύτηκε την Σεσίλια Ριγκς, κόρη του Τζορτζ Ουάσινγκτον Ριγκς . Απέκτησαν τρεις κόρες και δύο γιους. Η Λαίδη Χάουαρντ (όπως έγινε) πέθανε στις 3 Δεκεμβρίου 1907. 

 Αναφορές 
 HOWARD, Sir Henry, Who Was Who, A & C Black, 1920–2008· ηλεκτρονική έκδοση, Oxford University Press, Δεκέμβριος 2007, ανακτήθηκε στις 30 Μαΐου 2012

Παραπομπές

Κατηγορία:Άγγλοι Ρωμαιοκαθολικοί
Κατηγορία:Οικογένεια Χάουαρντ (αγγλική αριστοκρατία)